Document ID: /fineweb-2-swissfilter-quality_10-filterrobots/filtered/02823.jsonl.gz/55

Duhovna obnova s don Damirom Stojićem
Od 24. – 26. ožujka 2017., u našoj Misiji bila je Duhovna obnova koju je predvodio don Damir Stojić. Program se odvijao na dva mjesta: u Schaffhausenu je svaku večer bio prigodni duhovni program, a u Münsterlingenu (TG) imali smo susret u nedjelju od 9 do 12 sati.
Don Damir je vjernike tri dana duhovno (u)vodio u stvarnost odnosa s Bogom na temelju Isusovih riječi: "Dođite k meni svi koji ste izmoreni i opterećeni i ja ću vas odmoriti. Uzmite jaram moj na sebe, učite se od mene jer sam krotka i ponizna srca i naći ćete spokoj dušama svojim. Uistinu, jaram je moj sladak i breme moje lako." (Mt 11, 28-30).
Don Damir je izlagao Riječ Božju i svoje izlaganje potkrijepljivao primjerima iz života koji ukazuju da je Riječ Božja istinsko svjetlo i vodič onima koji je prihvate. Nažalost, često se događa da ljudi niti ne probaju suočiti se s Rječju Božjom pa je odbacuju, a zapravo ostaju uskraćeni za veliko životno bogatstvo.
Mnogi vjernici tražili su prigodu da se kod don Damira ispovjede ili da snjim osobno razgovaraju. Program je tako bio osmišljen da su mnogi dobili tu priliku.
Don Damira prate dvojica svirača, članovi benda Božja pobjeda: Petar Bulajn i Tino Krvavica. Oni su svojom poticajnom i proživljenom pjesmom oduševili nazočne i potakli ih da i sami kliču pjevaju i slave Gospodina pjesmom, riječju, životom, odlukama, djelima...
Duhovna obnova bila je zaista poticajna, izgrađujuća i konstruktivna. NO, ODZIV VJERNIKA IZ MISIJE nije bio zadovoljavajući. Na Duhovnoj obnovi bilo je vjernika iz drugih misijskih zajednica iz Švicarske i Njemačke koji su nam jako zahvalni što smo pozvali don Damira koji nam je dobro pomogao u vjerničkom korizmenom hodu prema proslavi Uskrsnuća.
Za vrijeme obnove vjernici su također naveliko iskoristili prigodu za sakrament pomirenja kod fra Ivana Milanovića i našega voditelja Misije fra Mike Stojića.
Svake večeri, nakon programa imali smo druženje uz Korizmenu juhu. Ove godine prihodima od Korizmene juhe želimo pomoći siromašnima u Domovini preko Caritasa i Kruha sv. Ante (Gospić, Požega, Križevci i Sarajevo). Hvala svima na svim prilozima na ovu nakanu.
Zahvaljujemo don Damiru koji je ovih dana bio na raspolaganju vjernicima koji su ga trebali. Nek nas dragi Bog sve blagoslovi da sve ovo što je posijano uz Božji blagoslov urodi plodom u srcima slušatelja, u životu i u obiteljima.